b'\n_START_ARTICLE_\nLuka Don\xc4\x8di\xc4\x87\n_START_SECTION_\nZgodnja leta kariere\n_START_PARAGRAPH_\nSvojo ko\xc5\xa1arkarsko pot je za\xc4\x8del na O\xc5\xa0 Mirana Jarca v Ljubljani. Njegov prvi klub pa je bil Union Olimpija, kjer je obiskoval ko\xc5\xa1arkarsko \xc5\xa1olo za mlade. _NEWLINE_\xc5\xbde zgodaj je zelo izstopal v igri in tako postal tar\xc4\x8da Realovih oglednikov, ki so ga leta 2012 zvabili medse pri njegovi starosti komaj 13 let.\n_START_SECTION_\nZa\xc4\x8detki\n_START_PARAGRAPH_\nV prvi \xc5\xa1panski ligi je 30. aprila 2015 opravil krstni nastop v starosti 16 let, 2 meseca in 2 dni. Pri tem je enkrat zadel za tri to\xc4\x8dke. S tem je postal tretji najmlaj\xc5\xa1i igralec v zgodovini prve \xc5\xa1panske lige, ki je zaigral v njej in najmlaj\xc5\xa1i iz madridskega Reala. _NEWLINE_V sezoni 2015-16 so postali igralci Reala prvaki \xc5\xa1panskega prvenstva, potem ko so v finalu premagali Barcelono. Luka je v tej sezoni igral na 31 tekmah \xc5\xa1panske prve lige, v igro je vstopal s klopi kot rezervist, in v povpre\xc4\x8dno 14 minutah igranja dosegal 4.9 to\xc4\x8dke, 2.8 skoka in 2 asistenci na tekmo. Naknadno se je vpisal v zgodovino kot najmlaj\xc5\xa1i zmagovalec finala, star je bil vsega 17 let in 115 dni.\n_START_SECTION_\n2016\xe2\x80\x9317: sezona preboja\n_START_PARAGRAPH_\nV pripravljalnem obdobju pred za\xc4\x8detkom sezone 2016-17 je prikazal velik napredek. Tako je na dveh septembrskih prijateljskih sre\xc4\x8danjih prvi\xc4\x8d zaigral v Realovi prvi peterki in s \xc5\xa1tevilnimi dobrimi predstavami dokazoval svoj talent ter bil prvi\xc4\x8d prvi strelec svoje ekipe. Na tej podlagi se je uspel prebiti med stalne \xc4\x8dlane prve peterke, posebej, ko se je po\xc5\xa1kodoval prvi organizator Llull. Redkeje je vstopal v igro kot eden prvih rezervistov. Posledi\xc4\x8dno je za\xc4\x8del dobivati ve\xc4\x8djo igralno minuta\xc5\xbeo in s tem ve\xc4\x8d mo\xc5\xbenosti za dokazovanje. _NEWLINE_Decembra 2016 je prvi\xc4\x8d zablestel tudi v Evroligi. Najprej je 8. decembra na doma\xc4\x8di tekmi proti litovskemu \xc5\xbdalgirisu dosegel 17 to\xc4\x8dk, od tega osem v odlo\xc4\x8dilnih zadnjih minutah ves \xc4\x8das izena\xc4\x8dene tekme in bil najzaslu\xc5\xbenej\xc5\xa1i za tesno zmago z 80 proti 78. Poleg to\xc4\x8dk je imel \xc5\xa1e po \xc5\xa1tiri skoke in asistence ter s tem dosegel skupni indeks 24. Zatem je bil tudi izbran za najbolj\xc5\xa1ega igralca 13. kroga Evrolige in pri 17 letih tako postal najmlaj\xc5\xa1i igralec, ki mu je to uspelo. Zasluga gre njegovemu nastopu na tekmi 20. decembra proti nem\xc5\xa1kemu Bambergu, kjer je zbral 16 to\xc4\x8dk, 6 skokov, 5 podaj in imel \xc5\xa1e tri ukradene \xc5\xbeoge. Vse to ob statisti\xc4\x8dnemu indeksu 25. \xc5\xa0e bolj\xc5\xa1i je bil na zadnji tekmi koledarskega leta 2016, pri zmagi na gostovanju v Istanbulu proti Anadolu Efesu, ko je dosegel indeks 31, to za zbranih 17 to\xc4\x8dk, 5 skokov in 9 asistenc ter bil ponovno najbolj\xc5\xa1i strelec tekme. _NEWLINE_Zatem je bil 13. januarja ponovno, \xc5\xbee drugi\xc4\x8d, najbolj\xc5\xa1i igralec evroliga\xc5\xa1kega kroga, tokrat v 17. kolu, in obenem dosegel svoj dotedanji najvi\xc5\xa1ji indeks statisti\xc4\x8dne u\xc4\x8dinkovitosti, ta je zna\xc5\xa1al 32. To je bilo na tekmi proti izraelskemu Maccabiju, kjer je ob Realovi zmagi z 80 proti 75 zabele\xc5\xbeil 10 to\xc4\x8dk, 11 skokov in 8 podaj. S tem je postal \xc4\x8detrti slovenski ko\xc5\xa1arkar, ki mu je to uspelo dose\xc4\x8di ve\xc4\x8d kot enkrat. Pred njim so to bili Jaka Lakovi\xc4\x8d, Matja\xc5\xbe Smodi\xc5\xa1 in Erazem Lorbek. _NEWLINE_Sredi februarja je tik pred polnoletnostjo pri\xc5\xa1el na seznam petnajstih najbolj izstopajo\xc4\x8dih igralcev Evrolige, ki kandidirajo za naslov najkoristnej\xc5\xa1ega ko\xc5\xa1arkarja v tem tekmovanju. Med vsemi temi je bil prav Luka najmlaj\xc5\xa1i. Poleg tega je bil v ozkem krogu za izbor tako imenovane vzhajajo\xc4\x8de zvezde Evrolige, ki se podeljuje najobetavnej\xc5\xa1im mladim igralcem starosti do 22 let._NEWLINE_Februarja je uspe\xc5\xa1no nastopil v \xc5\xa1panskem kraljevem pokalnem tekmovanju imenovanem Copa del Rey in se veselil osvojitve dragocene pokalne lovorike. Igral je na treh tekmah, naju\xc4\x8dinkovitej\xc5\xa1i je bil 18. februarja na polfinalnem sre\xc4\x8danju proti Baskoniji, kjer je za zmago s 103-99 in uvrstitev v finale zbral 23 to\xc4\x8dk, 6 skokov in tri podaje ter bil skupaj s Sergiom Llullom najbolj\xc5\xa1i strelec Madrid\xc4\x8danov. Zatem je 20. februarja v finalu prispeval 9 to\xc4\x8dk in skupaj s soigralci slavil \xc4\x8detrti zaporedni tovrstni naslov za Real in drugi zanj osebno. _NEWLINE_Izkazal se je tudi v \xc5\xa1panskem prvenstvu. Tako je bil igralec tekme 9. aprila na derbiju 28. kroga proti Baskoniji, ki so jo dobili s 86 proti 82. Luka je igral 30 minut in pri tem bil s 15 to\xc4\x8dkami prvi strelec Reala, zbral pa je \xc5\xa1e rekordnih 13 skokov, 4 asistence in \xc5\xa1e kar \xc5\xa1tiri ukradene \xc5\xbeoge, vse to ob zelo visokem statisti\xc4\x8dnem indeksu 32. Poleg same statistike je navdu\xc5\xa1il tudi z nekaj atraktivnimi vlo\xc5\xbeki, ki ga krasijo ob odli\xc4\x8dnih predstavah. _NEWLINE_Aprila je v evroliga\xc5\xa1kih \xc4\x8detrtfinalnih sre\xc4\x8danjih proti Dar\xc3\xbc\xc5\xa1afaki bil dvakrat zaporedoma izbran za najbolj\xc5\xa1ega igralca kroga. Najprej je to bilo 27. aprila na tretji tekmi, ki jo je zaklju\xc4\x8dil s 13 to\xc4\x8dkami, 8 skoki in dvema asistencama ter si naziv najbolj\xc5\xa1ega razdelil s soigralcem Gustavom Ayonom in Bryantom Dunstonom iz Anadolu Efesa, ki sta prav tako imela indeks 23. Drugi\xc4\x8d si je ta naziv priboril na naslednji tekmi, na kateri je zbral 11 to\xc4\x8dk in dodal \xc5\xa1e pet skokov ter sedem asistenc za statisti\xc4\x8dni indeks 21. To sta bili zadnji, odlo\xc4\x8dilni tekmi proti Dar\xc3\xbc\xc5\xa1afaki in zmagi sta prinesli uvrstitev na zaklju\xc4\x8dni turnir \xc4\x8detverice najbolj\xc5\xa1ih. Za Don\xc4\x8di\xc4\x87a sta to bila tretji in \xc4\x8detrti tovrstni naziv in z njima je postal najuspe\xc5\xa1nej\xc5\xa1i Slovenec v tem segmentu. _NEWLINE_10. maja je bil tudi individualno nagrajen. Takrat si je prislu\xc5\xbeil presti\xc5\xbeni naziv vzhajajo\xc4\x8da zvezda evrolige (angle\xc5\xa1ko: Rising Star Trophy). Nagrado so mu priskrbeli soglasno z glasovanjem trenerji ekip, ki vodijo mo\xc5\xa1tva v tem tekmovanju in jo enkrat letno podeljujejo igralcem v starostni kategoriji do 22 let. Luka je bil pri svojih osemnajstih letih najmlaj\xc5\xa1i igralec do tedaj, ki je prejel omenjeno nagrado. S tem je postal drugi slovenski ko\xc5\xa1arkar, ki mu je to uspelo, pred njim je v sezoni 2004-05 to dosegel Erazem Lorbek, ki je bil takrat sploh prvi, ki mu je bila nagrada podeljena.\n_START_SECTION_\n2017\xe2\x80\x9318: na vrhu Evrope\n_START_PARAGRAPH_\nEvroliga\xc5\xa1ko sezono 2017-18 je za\xc4\x8del odli\xc4\x8dno. 12. oktobra, manj kot mesec dni po reprezentan\xc4\x8dnem zlatu, se je v prvem krogu nove sezone vrnil v istanbulsko areno Sinana Erdema in tam v tekmi proti doma\xc4\x8demu Anadolu Efesu za Realovo zmago prispeval 27 to\xc4\x8dk in s tem vknji\xc5\xbeil svoj dotedanji strelski rekord. Ob tem je izena\xc4\x8dil svoj najvi\xc5\xa1ji statisti\xc4\x8dni indeks u\xc4\x8dinkovitosti, ta zna\xc5\xa1a 32, njegov prej\xc5\xa1nji najvi\xc5\xa1ji evroliga\xc5\xa1ki to\xc4\x8dkovni dose\xc5\xbeek pa je bil 17 to\xc4\x8dk. Zgolj dva tedna kasneje, 24. oktobra proti Olimpiji Milano, je ponovil strelski dose\xc5\xbeek in ob tem \xc5\xa1e dodal 8 skokov, pet asistenc in tri ukradene \xc5\xbeoge, kar mu je prineslo nov rekordno visok statisti\xc4\x8dni indeks, ki je zna\xc5\xa1al kar 41 in \xc5\xbee peti naziv najkoristnej\xc5\xa1ega igralca kroga, prvega v novi sezoni. Le dva dni kasneje je za zmago v gosteh proti litovskemu \xc5\xbdalgirisu to\xc4\x8dkovni dose\xc5\xbeek \xc5\xa1e izbolj\xc5\xa1al, zbral 28 to\xc4\x8dk, od tega 24 v odlo\xc4\x8dilnem drugem pol\xc4\x8dasu, in \xc5\xa1e 9 skokov in \xc5\xa1tiri podaje. Vse to za statisti\xc4\x8dni indeks 35. Z zadnjima dvema dose\xc5\xbekoma je postal prvi ko\xc5\xa1arkar, ki je bil v enem evroliga\xc5\xa1kem tednu dvakrat najkoristnej\xc5\xa1i igralec kroga. Poleg tega pa si je prislu\xc5\xbeil \xc5\xa1e naslov najbolj\xc5\xa1ega posameznika meseca oktobra, njegov prvi v karieri in s tem postal najmlaj\xc5\xa1i, ki mu je to uspelo v dotedanji zgodovini evroliga\xc5\xa1kih tekmovanj. Tako je v mesecu oktobru v \xc5\xa1tirih tekmah madridski Real popeljal do \xc5\xa1tirih zmag in pri tem dosegal povpre\xc4\x8dno 24 to\xc4\x8dk, 6,8 skoka in 3,8 podaje na tekmo ter izjemno visok povpre\xc4\x8dni statisti\xc4\x8dni indeks 32,2. Njegove izjemne predstave so tudi razlog, da ga pogosto obravnavajo v medijskih zapisih. _NEWLINE_Nadaljeval je podobno uspe\xc5\xa1no, pa \xc4\x8de je pri tem njegov klub zmagal ali ne. Tako je 8. decembra pri\xc5\xa1el nov strelski rekord. Ob porazu po podalj\xc5\xa1ku v 11. evroliga\xc5\xa1kem krogu na gostovanju pri gr\xc5\xa1kem Olympiacosu je dosegel 33 to\xc4\x8dk in dodal \xc5\xa1e 6 skokov in 4 podaje. Ponovno je bil ko\xc5\xa1arkar z najvi\xc5\xa1jim statisti\xc4\x8dnim indeksom, zna\xc5\xa1al je kar 36, toda ker se naslov najbolj\xc5\xa1ega podeljuje le tistim iz zmagovalnih mo\xc5\xa1tev, mu je naziv MVP kroga u\xc5\xa1el. _NEWLINE_Posebej je navdu\xc5\xa1il 14. decembra v 12. krogu Evrolige, ko se je njegov klub pomeril z ve\xc4\x8dnim tekmecem Barcelono. Na tej tekmi je bil ponovno najbolj\xc5\xa1i posameznik, dosegel je 16 to\xc4\x8dk in \xc5\xa1e 6 skokov ter 7 podaj za indeks 26 in tako veliko prispeval k prepri\xc4\x8dljivi Realovi zmagi s 87-75. Toda poleg zelo dobre statistike sta posebne omembe vredni akciji v drugem pol\xc4\x8dasu, ki sta obe takoj ob\xc5\xa1le svet preko posnetkov v medijih. Najprej je ob izteku tretje \xc4\x8detrtine zadel neverjetni met preko celega igri\xc5\xa1\xc4\x8da. Potem pa je \xc5\xa1e v napadalni akciji s preigravanjem vrgel iz ravnote\xc5\xbeja obrambnega igralca in asistiral soigralcu za lahek ko\xc5\xa1. To potezo so poimenovali \xc2\xbbDouble ankle breaker crossover\xc2\xab\xc2\xa0(dvakratni lomilec gle\xc5\xbenja v vrtiljaku)!  _NEWLINE_Leto 2017 je zaklju\xc4\x8dil z novim rekordom. V \xc5\xa1panskem dr\xc5\xbeavnem prvenstvu je bil imenovan za najbolj\xc5\xa1ega igralca meseca decembra, kar mu je pri 18 letih in desetih mesecih uspelo kot najmlaj\xc5\xa1emu do tedaj. V temu mesecu je dosegel povpre\xc4\x8dje 16,7 to\xc4\x8dke, \xc5\xa1est skokov, 4,7 podaje, 1,2 ukradeni \xc5\xbeogi in imel povpre\xc4\x8dni indeks 24 v prav toliko igralnih minutah. Prej\xc5\xa1nji rekord Rudyja Fernandeza je le ta dosegel pri 22 letih, tako da je mejo Luka postavil mo\xc4\x8dno navzdol. _NEWLINE_Februarja 2018 se je skupaj z Goranom Dragi\xc4\x87em zna\xc5\xa1el med presti\xc5\xbenimi nagrajenci za tri najbolj\xc5\xa1e evropske ko\xc5\xa1arkarje leta 2017. Nagrado na podlagi glasovanja podeljuje sloviti italijanski \xc5\xa1portni \xc4\x8dasopis La Gazzetta dello Sport. Dragi\xc4\x87 je bil izbran za najbolj\xc5\xa1ega, Luka pa kot drugi za njim. Skupaj sta postala sploh prva Slovenca, ki jima je bila podarjena omenjena nagrada._NEWLINE_30. marca je v 29. evroliga\xc5\xa1kem krogu na gostovanju v Beogradu proti Crveni zvezdi ponovno blestel. V izena\xc4\x8deni kon\xc4\x8dnici tekme je z metom v zadnji sekundi dosegel zmagoviti ko\xc5\xa1 in odlo\xc4\x8dil tekmo v Realovo korist. Vsega skupaj je dosegel 24 to\xc4\x8dk, devet skokov, \xc5\xa1tiri podaje in imel \xc5\xa1tiri ukradene ter sedem izgubljenih \xc5\xbeog. Vse to za statisti\xc4\x8dni indeks 35, kar je bilo dovolj za nov naziv MVP kroga. To je bil \xc5\xbee njegov \xc5\xa1esti v karieri in \xc4\x8detrti v zadnji sezoni. _NEWLINE_V za\xc4\x8detku aprila se je kon\xc4\x8dal redni del Evrolige, ki ga je Luka kon\xc4\x8dal kot najvi\xc5\xa1je ocenjeni ko\xc5\xa1arkar. Najbolj\xc5\xa1i po rednem delu je postal z indeksom 22,7, potem ko je v 30 krogih predtekmovanja in 27 nastopih, imel povpre\xc4\x8dje 16,9 to\xc4\x8dke, 4,8 skoka, 4,6 podaje in 1,2 pridobljene \xc5\xbeoge na tekmo. Obenem je bil pri komaj 19 letih najmlaj\xc5\xa1i, ki mu je to uspelo ter sploh prvi Slovenec. Za to pa ni prejel nobenega priznanja saj Evroliga le tega ne podeljuje, obstaja le priznanje za najbolj\xc5\xa1ega v celi sezoni. Poleg tega je redni del kon\xc4\x8dal kot tretji strelec po \xc5\xa1tevilu dose\xc5\xbeenih to\xc4\x8dk. _NEWLINE_Aprila je odigral \xc5\xa1tiri \xc4\x8detrtfinalne tekme proti gr\xc5\xa1kemu Panathinaikosu na katerih je njegov klub slavil s 3 proti 1 v zmagah. Na prvih treh tekmah ni blestel, je pa na zadnji kot najbolj\xc5\xa1i v mo\xc5\xa1tvu Reala dosegel 17 to\xc4\x8dk, dodal \xc5\xa1e \xc5\xa1tiri skoke in pet podaj ter bil z indeksom 24 najkoristnej\xc5\xa1i posameznik tekme. S tem se je uspel drugi\xc4\x8d zapored uvrstiti na zaklju\xc4\x8dni turnir Evrolige. _NEWLINE_V za\xc4\x8detku maja je bil soglasno izglasovan za vzhajajo\xc4\x8do zvezdo Evrolige in s tem je drugi\xc4\x8d zapored dobil tovrstno nagrado imenovano Rising star Trophy. Te je bil dele\xc5\xbeen po prikazanem v rednem delu Evrolige, ki ga je kon\xc4\x8dal kot najvi\xc5\xa1je ocenjeni ko\xc5\xa1arkar med vsemi in kot \xc4\x8detrti strelec s povpre\xc4\x8djem 16,1 to\xc4\x8dke na tekmo. _NEWLINE_Devetega maja je v 33. kolu \xc5\xa1panskega prvenstva prvi\xc4\x8d v karieri dosegel trojni dvoj\xc4\x8dek. Njegov Real je doma gostil Real Betis in slavil s 104 proti 89. Luka je pri tem igral 22 minut in 33 sekund ter dosegel 17 to\xc4\x8dk in dodal \xc5\xa1e po deset skokov in podaj. Dose\xc5\xbeek je posebej omembe vreden saj je to \xc5\xa1ele sedmi trojni dvoj\xc4\x8dek v zgodovini \xc5\xa1panskega prvenstva in prvi dose\xc5\xbeen po dolgih enajstih letih. Poleg tega je to bilo sploh prvi\xc4\x8d, da ga je dosegel najstnik in Don\xc4\x8di\xc4\x87 je s tem najmlaj\xc5\xa1i, ki ga je uspel dose\xc4\x8di in med vsemi je za to potreboval najmanj \xc4\x8dasa. Ob vsem tem pa je to celo dosegel ob nezgre\xc5\xa1ljivem metu, enkrat je bil natan\xc4\x8den za dve to\xc4\x8dki, trikrat za tri in \xc5\xa1estkrat iz prostih metov. Vse skupaj za zgodovino. _NEWLINE_Pred zaklju\xc4\x8dnim turnirjem Evrolige je sledil \xc5\xa1e izbor v idealno peterko tega tekmovanja, ki je bilo izvedeno na podlagi glasovanja, in sicer se je upo\xc5\xa1tevalo 75 odstotkov glasov novinarjev in 25 odstotkov glasov navija\xc4\x8dev. Ob Don\xc4\x8di\xc4\x87u so bili izbrani \xc4\x8dlani idealne peterke \xc5\xa1e Nick Calathes (Panathinaikos Atene), Nando De Colo (CSKA Moskva), Tornike \xc5\xa0engelia (Baskonia Vitoria Gasteiz) in Jan Vesely (Fenerbah\xc4\x8de Istanbul).\n_START_SECTION_\n2018: Dallas Mavericks\n_START_PARAGRAPH_\n21. junija 2018 je Don\xc4\x8di\xc4\x87a kot 3. na naboru NBA 2018 izbral klub Atlanta Hawks in ga zatem poslal v Dallas v zameno za njihov 5. izbor, s katerim je bil izbran Trae Young, in za\xc5\xa1\xc4\x8diteni izbor v prvem krogu nabora 2019. S tem je postal dvanajsti Slovenec izbran v ligo NBA in do sedaj najvi\xc5\xa1je rangirani v naboru. Pred njim je bil najvi\xc5\xa1je izbrani Bo\xc5\xa1tjan Nachbar, ki ga je leta 2002 kot petnajstega vzelo mo\xc5\xa1tvo Houston Rockets. V Dallasu se je med drugimi pridru\xc5\xbeil evropski in NBA legendi, Dirku Nowitzkemu, ki je tam pustil najve\xc4\x8dji pe\xc4\x8dat med vsemi Evropejci do sedaj. _NEWLINE_9. julija 2018 je z novim klubom podpisal pogodbo za novince (rookie contract), ki mu bo v prvi sezoni prinesla 5.5 milijona dolarjev, v drugi pa 6.4 milijona. V celoti pogodba velja za tri leta in po njej bo v tem \xc4\x8dasu prejel skupno 18.5 milijona.\n_START_SECTION_\n2018-19:\n_START_PARAGRAPH_\nV novem dresu je prvi\xc4\x8d zaigral 29. septembra na prvi tekmi predsezone proti kitajskemu mo\xc5\xa1tvu Beijing Ducks in za zmago 116-63 prispeval 16 to\xc4\x8dk ter bil s tem najbolj\xc5\xa1i strelec mo\xc5\xa1tva. Dodal je \xc5\xa1e 6 skokov, dve podaji in tri blokade ob \xc5\xa1tirih izgubljenih \xc5\xbeogah. Potem je 5. oktobra prvi\xc4\x8d nastopil proti mo\xc5\xa1tvu iz lige NBA. Na prijateljski tekmi z Philadelphia 76ers je ob porazu s 114-120 igral 30 minut in zbral 11 to\xc4\x8dk, 6 skokov, 3 podaje, 3 blokade in dve ukradeni \xc5\xbeogi. _NEWLINE_17. oktobra je prvi\xc4\x8d zaigral na uradni NBA tekmi. To je bilo na gostovanju proti mo\xc5\xa1tvu Phoenix Suns, ki jih je premagal s kar 121-100. Luka je pri tem v statistiko vpisal 10 to\xc4\x8dk, 8 skokov in 4 podaje. Kljub solidni predstavi je izjavil, da je igral slabo in da si \xc5\xbeeli zmagovati. Zatem je na svoji drugi tekmi zaigral veliko bolje in na svoji prvi doma\xc4\x8di tekmi v Dallasu proti ekipi Minnesota Timberwolves za zmago s 140-136 dosegel 26 to\xc4\x8dk in bil najbolj\xc5\xa1i strelec svojega mo\xc5\xa1tva. K temu je dodal \xc5\xa1e 6 skokov, 3 podaje in 2 ukradeni \xc5\xbeogi v 36 igralnih minutah. S tem je postal drugi najmlaj\xc5\xa1i ko\xc5\xa1arkar v zgodovini Lige NBA, ki je na eni izmed svojih prvih dveh tekem v ligi dosegel vsaj 25 to\xc4\x8dk, 5 skokov in 3 podaje. Bolj\xc5\xa1i in mlaj\xc5\xa1i od njega je bil le LeBron James, ki je leta 2003 \xc5\xbee na svoji prvi tekmi dosegel 25 to\xc4\x8dk v starosti 18 let in 303 dni. Obenem je postal najmlaj\xc5\xa1i igralec v zgodovini Dallasa, ki je na eni tekmi dosegel vsaj 20 to\xc4\x8dk. _NEWLINE_29. oktobra je na sedmi tekmi sezone prvi\xc4\x8d presegel mejo 30 dose\xc5\xbeenih to\xc4\x8dk na tekmo. Na gostovanju pri San Antonio Spursih je zabele\xc5\xbeil 31 to\xc4\x8dk, k temu dodal \xc5\xa1e 8 skokov ter 4 asistence, sicer tekmo izgubil s 108 - 113 po podalj\xc5\xa1ku, toda pri tem \xc5\xbee tretji\xc4\x8d kon\xc4\x8dal kot najbolj\xc5\xa1i strelec svojega mo\xc5\xa1tva._NEWLINE_17. novembra je bil glavni igralec za zmago Mavsov nad aktualnimi prvaki Golden State Warriors, ki so jih premagali s 112:109. Pri tem je Luka dosegel 24 to\xc4\x8dk, 9 skokov in 4 podaje, ter predvsem blestel v zaklju\xc4\x8dku tekme, ko je bil najbolj zbran in odlo\xc4\x8dilen za dosego zmage, ki je ob tem \xc5\xbee \xc4\x8detrta zaporedna za njegovo mo\xc5\xa1tvo. Za Dallas je bila s tem prekinjena serija desetih zaporednih porazov v obra\xc4\x8dunih proti Golden Statu, najbolj\xc5\xa1emu NBA mo\xc5\xa1tvu zadnjih let. \xc5\xa0e posebej je omembe vreden podatek, da je Don\xc4\x8di\xc4\x87 s tem odigral prvih petnajst tekem v najmo\xc4\x8dnej\xc5\xa1i ligi, bil sedemkrat najbolj\xc5\xa1i strelec svoje ekipe in pri tem dosegel skupno 292 to\xc4\x8dk s povpre\xc4\x8djem 19.46 to\xc4\x8dke na tekmo; dose\xc5\xbeek, ki ga ni dosegel \xc5\xa1e noben najstnik pred njim! Po tekmi je posnetek njegovih dose\xc5\xbekov na strani You Tube v zgolj dveh dneh presegel tristo tiso\xc4\x8d ogledov. _NEWLINE_19. novembra je na gostovanju v Memphisu ob porazu z 88:98 dosegel svoj prvi dvojni dvoj\xc4\x8dek v ligi NBA. Zabele\xc5\xbeil je 15 to\xc4\x8dk, 10 skokov in dodal \xc5\xa1e tri asistence toda vse to ob slabem izkoristku meta iz igre, ko je metal zgolj 6 od 20. Tako je na svoji \xc5\xa1estnajsti tekmi prvi\xc4\x8d uspel dose\xc4\x8di dve dvojni statistiki, potem ko je na prej\xc5\xa1njih tekmah vedno bil dvojni v to\xc4\x8dkah toda v skoku mu je \xc5\xbee trikrat manjkal le eden. _NEWLINE_Zaradi izjemnih predstav \xc5\xbee na za\xc4\x8detku sezone je bil 3. decembra izbran za najbolj\xc5\xa1ega novinca prvega meseca, oktober-november veljata za prvi mesec, zahodne konference lige NBA. To si je prislu\xc5\xbeil z igrami na prvih dvajset tekmah v katerih je zabele\xc5\xbeil povpre\xc4\x8dje 18.5 to\xc4\x8dke, 6.5 skoka, 4.3 podaje in 1.1 ukradene \xc5\xbeoge na tekmo. Predvsem pa je bila pomembna njegova strelska u\xc4\x8dinkovitost, metal je 44.3 odstotno iz igre in 38.2 odstotno za tri to\xc4\x8dke.  _NEWLINE_8. decembra je bil mo\xc5\xbe odlo\xc4\x8ditve na doma\xc4\x8di tekmi proti ekipi Houston Rockets, ki so jo premagali s 107 proti 104. Predvsem je bil ponovno zbran v odlo\xc4\x8dilnih trenutkih tekme, ki je bila pred tem zelo izena\xc4\x8dena saj sta se mo\xc5\xa1tvi dvajsetkrat zamenjali v vodstvu. V zadnji \xc4\x8detrtini, potem ko je Dallas zaostal za osem to\xc4\x8dk, je Luka prevzel odgovornost v svoje roke in v manj kot dveh minutah dosegel enajst zaporednih to\xc4\x8dk in s tem zagotovil zmago za svoje mo\xc5\xa1tvo. Vsega skupaj je dosegel 21 to\xc4\x8dk in k njim dodal \xc5\xa1e 7 skokov, eno podajo ter \xc5\xa1e ukradel tri \xc5\xbeoge. Pred tem dose\xc5\xbekom je bila \xc5\xbee ve\xc4\x8dkrat kak\xc5\xa1na od njegovih izrednih akcij uvr\xc5\xa1\xc4\x8dena med deset najlep\xc5\xa1ih ve\xc4\x8dera, ponavadi v drugi polovici uvr\xc5\xa1\xc4\x8denih. Tokrat pa je bilo prvi\xc4\x8d, da se je zna\xc5\xa1el med najbolj\xc5\xa1imi tremi. \xc5\xa0lo je za zadeto trojko, ki jo je Luka dosegel proti koncu tekme, potem ko se je lepo izognil branilcu in vrgel na ko\xc5\xa1. Ta akcija je bila izbrana za tretjo najlep\xc5\xa1o ve\xc4\x8dera. Nov osebni strelski rekord je postavil 20. decembra na gostovanju proti ekipi Los Angeles Clippers, ko je ob porazu s 121:125 dosegel 32 to\xc4\x8dk. Poleg tega je zbral \xc5\xa1e 4 skoke, pet podaj in tudi za nov osebni rekord ukradel \xc5\xa1tiri \xc5\xbeoge. Vse to ob 50 odstotnem metu iz igre in ob dejstvu, da sta ga pokrivala dva od najbolj\xc5\xa1ih branilcev lige Patrick Beverley in Avery Bradley. Naslednji mejnik je postavil 28. decembra ob porazu s 112-114 proti New Orleans Pelicans, ko je popravil osebni strelski izkupi\xc4\x8dek na 34 to\xc4\x8dk. Poleg tega pa je postal najmlaj\xc5\xa1i igralec v zgodovini lige NBA z dose\xc5\xbeenimi sedmimi trojkami na enem sre\xc4\x8danju. _NEWLINE_V januarju je nadaljeval z uspe\xc5\xa1nimi predstavami. Tako je najprej izena\xc4\x8dil strelski dose\xc5\xbeek, ko je zabele\xc5\xbeil najmanj 25 to\xc4\x8dk na petih zaporednih sre\xc4\x8danjih. S tem je postal prvi novinec po letu 2010, ki mu je uspelo napraviti kaj takega. Nazadnje je to uspelo sedanjemu zvezdniku lige Stephenu Curryju. Sledil je prvi trojni dvoj\xc4\x8dek, ki ga je dosegel 21. januarja na gostovanju proti ekipi Milwaukeeja. Tam je vpisal v svojo statistiko 18 to\xc4\x8dk, 11 skokov in 10 podaj, kar pa ni bilo dovolj za zmago proti eni od najmo\xc4\x8dnej\xc5\xa1ih ekip lige, ki jih je premagala s 116 proti 106. \xc5\xbde slab teden dni kasneje, 27. januarja, je sledil nov trojni dvoj\xc4\x8dek, ki ga je dosegel isto\xc4\x8dasno ob svojem novem strelskem rekordu. Ob porazu proti Torontu s 120-123 je zabele\xc5\xbeil 35 to\xc4\x8dk, 12 skokov in 10 asistenc. S tem je pri \xc5\xa1e vedno 19 letih postal prvi najstnik v zgodovini Lige NBA z dvema trojnima dvoj\xc4\x8dkoma in isto\xc4\x8dasno najmlaj\xc5\xa1i, ki ga je dosegel z ve\xc4\x8d kot tridesetimi to\xc4\x8dkami. Po kraj\xc5\xa1i odsotnosti zaradi po\xc5\xa1kodbe je znova zablestel s trojnim dvoj\xc4\x8dkom ob koncu februarja, nekaj dni pred svojim dvajsetim rojstnim dnevom. Skupaj je pred svojim dvajsetim rojstnim dnem dosegel 4 trojne dvoj\xc4\x8dke in postal edini najstnik v zgodovini lige, ki je dosegel ve\xc4\x8d kot enega. _NEWLINE_Do konca svoje krstne sezone je dosegel 8 trojnih dvoj\xc4\x8dkov in s tem prehitel Magica Johnsona na tretjem mestu liste novincev. Pred njim sta ostala samo Oscar Robertson in Ben Simmons. V svoji prvi sezoni v ligi NBA je Luka dosegel povpre\xc4\x8dje 21,2 to\xc4\x8dk, 7,8 skokov, 6 podaj in 1,1 ukradene \xc5\xbeoge na tekmo. Bolj\xc5\xa1e \xc5\xa1tevilke v vseh navedenih statisti\xc4\x8dnih kategorijah sta dosegla zgolj dva igralca v ligi, LeBron James in Russell Westbrook. \xc5\xbdal je njegov klub ob \xc5\xa1tevilnih menjavah igralcev, ko so zamenjali vse ostale igralce prve peterke z izjemo Don\xc4\x8di\xc4\x87a, zaostal in zamudil mo\xc5\xbenost za uvrstitev v kon\xc4\x8dnico.\n_START_SECTION_\nKadeti\n_START_PARAGRAPH_\nDecembra 2014 je nastopil na prijateljskem turnirju v Szekesfehervarju na Mad\xc5\xbearskem za selekcijo Slovenije v starostni kategoriji do 16 let. Tam je v treh sre\xc4\x8danjih, igrali so proti Romuniji, \xc4\x8ce\xc5\xa1ki in Poljski, dosegal povpre\xc4\x8dno 35,3 to\xc4\x8dke in 7,6 skoka ter imel 81 odstoten met za dve in 57 odstoten met za tri to\xc4\x8dke. Najve\xc4\x8d to\xc4\x8dk, 45, je dosegel proti Poljakom.\n_START_SECTION_\n\xc4\x8clani\n_START_PARAGRAPH_\nZaradi njegovega velikega talenta so ga posku\xc5\xa1ali pridobiti v svoje vrste s strani \xc5\xa1panske reprezentance. Tako nekaj \xc4\x8dasa ni bilo jasno za koga bo nastopil, dokler se septembra 2016 ni dokon\xc4\x8dno izjasnil, da bo vendarle igral za Slovenijo. Januarja 2017 je ob svojem prvem intervjuju za slovenske medije, v tem primeru za RTV SLO, ponovno zagotovil svoj namen igrati za izbrano vrsto Slovenije, \xc4\x8de\xc5\xa1 da je bil res vabljen v \xc5\xa1pansko in tudi srbsko selekcijo, a \xc5\xbeelja mu je igrati za Slovenijo. Ob tem je izpostavil, da ima namen boriti se za medaljo \xc5\xbee na svojem prvem tekmovanju, to je na EP 2017, ko naj bi bil ob bratoma Dragi\xc4\x87 glavni adut. Povedal je tudi, da je njegova najve\xc4\x8dja \xc5\xbeelja postati svetovni ali evropski prvak s Slovenijo.\n_START_SECTION_\nEP 2017: naslov prvakov in izbor v prvo peterko\n_START_PARAGRAPH_\nV \xc4\x8detrtek 31. avgusta 2017 je odigral prvo uradno tekmo za slovensko \xc4\x8dlansko reprezentanco. To je bila prva tekma na EP 2017, ki jo je Slovenija proti poljski selekciji dobila z 90 proti 81. Luka je bil pri tem od Slovencev najve\xc4\x8d \xc4\x8dasa na parketu, dobrih 30 minut igranja, in zabele\xc5\xbeil 11 to\xc4\x8dk (drugi strelec), 8 skokov (prvi skakalec) in 6 podaj (prvi asistent), vse to ob le eni izgubljeni \xc5\xbeogi in dveh ukradenih. V nadaljevanju turnirja je nadaljeval z odli\xc4\x8dnimi predstavami in bil med najzaslu\xc5\xbenej\xc5\xa1imi za veliki kon\xc4\x8dni uspeh, ko so uspeli se prebiti vse do finala, tudi tam slavili in se na koncu veselili naslova prvakov. Veli\xc4\x8dastna je bila njegova predstava, ko je bil s 27 to\xc4\x8dkami prvi strelec ekipe na \xc4\x8detrtfinalni tekmi proti zelo dobri Latviji. Dve zaporedoma zadeti trojki v odlo\xc4\x8dilnih trenutkih sre\xc4\x8danja sta veliko prispevali k zmagi in s tem se je Slovenija drugi\xc4\x8d v zgodovini prebila v polfinale. Tam so se sre\xc4\x8dali s favorizirano \xc5\xa0panijo, ki so jo odpravili s 92-72 in si prvi\xc4\x8d zagotovili nastop v finalu in medaljo. Na tej polfinalni tekmi, ki je bila odigrana 14. septembra, je bil Don\xc4\x8di\xc4\x87 ponovno odli\xc4\x8den, povsem se je pribli\xc5\xbeal tako imenovanemu trojnemu dvoj\xc4\x8dku, ko je dosegel 11 to\xc4\x8dk, 12 skokov in 8 asistenc. In vse to brez ene same izgubljene \xc5\xbeoge. Tako je v nedeljo 17. septembra zaigral na svojem prvem finalu. Nasprotnik je bila Srbija. Tam se je po\xc5\xa1kodoval v tretji \xc4\x8detrtini in ni mogel odigrati v kon\xc4\x8dnih trenutkih tekme, ki pa so jo njegovi soigralci vseeno dobili in se skupaj veselili osvojene zlate medalje in naslova evropskih prvakov. Poleg tega je bil Luka izbran v prvo peterko prvenstva kjer je mesto najbolj\xc5\xa1im igralcem in kjer je bil za najkoristnej\xc5\xa1ega imenovan njegov soigralec Goran Dragi\xc4\x87. S tem izborom je postal drugi najmlaj\xc5\xa1i ko\xc5\xa1arkar, ki mu je to uspelo. Mlaj\xc5\xa1i od njega je bil le legendarni litovski center Arvidas Sabonis, ki je bil leta 1983 ob svojem izboru mlaj\xc5\xa1i za mesec dni.\n_START_SECTION_\nOsebno\n_START_PARAGRAPH_\nNjegov o\xc4\x8de je Sa\xc5\xa1a Don\xc4\x8di\xc4\x87, slovenski ko\xc5\xa1arkarski reprezentant srbskih korenin, ki je tekmoval od leta 1993 do 2010 in je trener. Mati je biv\xc5\xa1a frizerka Mirjam Poterbin. Star\xc5\xa1a sta lo\xc4\x8dena, mama pa je tista, ki ga je vzgajala in spremljala pri selitvah in bivanju v tujini, najprej v Madrid, nato v ZDA, New York in Dallas. Poterbinova je bila najprej plesalka in manekenka, kasneje je odprla kozmeti\xc4\x8dni salon, je pa tudi sama otrok lo\xc4\x8denih star\xc5\xa1ev. _NEWLINE_Pod imenom LD7 d.o.o. je v Ljubljani od 20. novembra 2018 dalje aktivno podjetje za tr\xc5\xbeenje in prodajo na drobno za izdelke pod Don\xc4\x8di\xc4\x87evo blagovno znamko LD7. 60 odstotna lastnica firme je njegova mati, preostalo je pod \xc5\xa0tefanom Nahtigalom, ki je tudi direktor. Ob koncu leta 2018 so za\xc4\x8deli tr\xc5\xbeiti prvi produkt, Luka Don\xc4\x8di\xc4\x87 koledar za leto 2019, ki ga ponujajo na v istem \xc4\x8dasu ustvarjeni spletni strani lukadoncic.com.  V svoji prvi sezoni v NBA je z izjemno ve\xc4\x8dino glasov 24. junija 2019 prejel nagrado novinec leta.\n_START_SECTION_\nLuka v medijih\n_START_PARAGRAPH_\nZaradi \xc5\xa1tevilnih izjemnih dose\xc5\xbekov je bil \xc5\xbee zgodaj opa\xc5\xbeen in pogosto spremljan v \xc5\xa1tevilnih slovenskih in svetovnih medijih. Tako mu je v starosti komaj 16 let \xc5\xa1panski \xc4\x8dasnik Marca nadel naziv El Nino Maravilla - The Wonder Boy po angle\xc5\xa1ko. Ta naziv ga je potem spremljal v Evropi za \xc4\x8dasa igranja za madridski Real._NEWLINE_Novembra 2018 mu je bila na 15. konferenci Sporto podeljena nagrada za najbolj\xc5\xa1o slovensko \xc5\xa1portno znamko oziroma brand leta 2018 med mo\xc5\xa1kimi \xc5\xa1portniki. Dru\xc5\xbebo sta mu delala Ilka \xc5\xa0tuhec med \xc5\xbeenskami in med ekipami Nogometni klub Maribor._NEWLINE_Konec oktobra 2018, torej takoj po prvih odigranih NBA tekmah, je postal prvi slovenski \xc5\xa1portnik, ki je imel na dru\xc5\xbebenem omre\xc5\xbeju Instagram 1 milijon sledilcev. _NEWLINE_V ZDA je hitro postal priljubljen. Tako je komaj dober mesec dni po za\xc4\x8detku igranja \xc4\x8dez lu\xc5\xbeo dobil pesem, ki mu je bila posve\xc4\x8dena. \xc5\xa0lo je za predelavo stare uspe\xc5\xa1nice legendarnega kanadskega glasbenika Leonarda Cohena Hallelujah. Pesem je sproducirala spletna stran The Ringer in nosi naslov Halleluka - oda Luki Don\xc4\x8di\xc4\x87u (angle\xc5\xa1ko: Halleluka: An Ode to Luka Doncic). Pesem je v prvih dveh tednih pritegnila ve\xc4\x8d kot \xc4\x8detrt milijona ogledov.'